Document ID: /roh_data/filtered/fineweb-2-filterrobots_roh.jsonl.gz/72406

Avant duas emnas ha la producenta da skis Anavon Ski SA communitgà che l'interpresa bandunia Mustér. La raschun è ch'ella na chatta betg avunda conllavuraturs. Davent da la primavaira 2024 vegnan ils skis producids a Zezras. Il venderdi e sonda avra la manufactura da skis las portas per ils interessads e mussa co ils skis vegnan producids.
Dus collavuraturs mettan ensemen toc per toc ils skis. Suenter che las rasadas da materials sintetics, da metal, lain e la cola èn plazzads, sa tschentan ils skis en ina pressa che smatga cun ina pressiun da bunamain 200 bars e stgauda ils skis sin varga 150 grads. 40 minutas pli tard èn ils skis collads e pronts per vegnir elavurads vinavant.
Nus avain in mastergn interessant. Ils blers enconuschan ils skis mo da ir cun quels. Co els vesan ora endadens san mo paucs. La finamira è stada da mussar quai.
Il mument venda la manufactura enturn 1'000 pèrs skis ad onn. Da nov survegnan ins quels er en fatschentas da sport e la finamira da la societad è da fitgar pe er en l'exteriur.